钦定古今图书集成/明伦汇编/氏族典/第357卷 > 《郑樵通志》 > 以字为氏〈周人字〉
## 钦定古今图书集成/明伦汇编/氏族典/第357卷 > 《郑樵通志》 > 以字为氏〈周人字〉

林氏，姬姓。周平王庶子林开之后，因以为氏。开生林
英，英生林茂、林庆，世系甚明，而谱家谓“王子比干为
纣所戮，其子坚逃长林之山，遂为氏。”按古人受氏之
义，无此义也。鲁有林放，仲尼弟子。齐有林阮，见《说苑》。
林类，见《列子》。林回，见《庄子》。林雍、林不狃、林楚世仕季
氏，故曰林氏之先，皆季氏之良也。然桓王之孙又有
林茂。林英者，王子克之子也，恐有差讹，不应一族而
同名氏者两人。又有《丘林氏》，改为《林魏》姓也。

臣谨按：林氏在唐末为昌宗而特详著，岂林宝作《元和姓纂》故尔？然林氏出比干之子坚之说，由宝传之也。著书之家不得有偏徇而私生好恶，所当平心直道，于我何厚，于人何薄哉？